LA FIBRA ÒPTICA PORTARÀ 300 MBPS A L'ELIANA
23 de abril de 2015

El Consell de Participació Ciutadana va rebre, en la seua passada reunió, la visita de l’empresa Telefònica, la qual instal·larà fibra òptica en tot el municipi.

La fibra òptica oferirà a les persones usuàries la màxima velocitat de navegació en Internet – passant dels 3 Mbps als 300Mbps – cosa que permetrà la descàrrega de continguts trenta vegades més ràpida que l’ADSL, compartir arxius de gran mida en pocs segons, la simultaneïtat de diversos dispositius connectats alhora sense perdre qualitat en la connexió i l’accés als millors continguts de televisió en qualitat HD. A més a mès permetrà gaudir de la nova Fusió Fibra TV, una oferta única que integra totes les comunicacions dins i fora de la llar: trucades, Fibra, 4G i TV.

Telefònica ha invertit 2 milions d’euros en aquesta instal·lació i això farà de l’Eliana una ciutat més intel·ligent. “És un esforç que la nostra empresa ha volgut fer en el municipi per la insistència de l’Ajuntament i la demanda dels veïns. La fibra canviarà la gestió dels serveis i obrirà un món nou de possibilitats respecte al futur”, van explicar des de Telefònica.

Aquesta tecnologia eliminarà les limitacions de velocitat que pateixen molts habitatges i comerços de l’Eliana i millorarà la productivitat, tant per al ciutadà en la seua llar, com a nivell professional per a autònoms, PIMES i empreses. Les empreses i administracions públiques milloraran la seua competitivitat i eficiència situant a l’Eliana al capdavant del món digital que crearà noves oportunitats per al comerç i els negocis locals.

El desplegament a l’Eliana abasta la totalitat del municipi on actualment existeix servei telefònic. La fibra passarà pels mateixos llocs per on estava el coure i no caldrà alçar voreres ni fer massa obres perquè arribe fins a les llars i comerços.

La fibra òptica estarà disponible en els primers habitatges a partir de maig i el desplegament s’estendrà fins a finals de setembre, però ja és possible contractar-la. La instal·lació serà gratuïta i personalitzada en cada domicili.